बलात्कार गरेको आरोपमा पक्राउ
सुर्खेतमा १३ वर्षीया बालिका बलात्कारको आरोपमा चार जनालाई प्रहरीले पक्राउ गरेको छ ।  पक्राउ पर्नेमा तीन जना १८ वर्षभन्दा कम उमेरका रहेका छन् । एक जना १९ वर्षीय पुरुष छन् ।
नवीन सुवेदीसुर्खेत, असोज ८ गते । सुर्खेतमा १३ वर्षीया बालिका बलात्कारको आरोपमा चार जनालाई प्रहरीले पक्राउ गरेको छ ।  पक्राउ पर्नेमा तीन जना १८ वर्षभन्दा कम उमेरका छन् । एक जना १९ वर्षीय पुरुष छन् । पक्राउ पर्ने सबै जना पञ्चपुरी नगरपालिकाका रहेको प्रहरीले जनाएको छ । जिल्ला प्रहरी कार्यालयका प्रहरी प्रमुख योगेन्द्रसिंह थापाका अनुसार सोही ठाउँकी १३ वर्षीया बालिका रहेको जनाइएको छ । बालिका बिहीबार साँझ घर नजिकैको अर्को घरमा गरिएको नाचगान कार्यक्रम हेर्नका लागि गएको स्थानीयले जनाएका छन् । त्यस मौकामा चार जनाले फरक–फरक स्थानमा लगेर बलात्कार गरेको प्रहरीको प्रारम्भिक अनुसन्धानबाट खुलेको छ । पक्राउ परेकाहरू एउटै गाउँमा छन् । चारै जनाले योजनाबद्ध रूपमा बलात्कार गरेको हुन सक्ने प्रारम्भिक अनुसन्धानले देखाएको प्रहरीको भनाइ छ । बालिकाको प्रदेश अस्पताल सुर्खेतमा स्वास्थ्य परीक्षण गरिएको छ भने पक्राउ परेका चार जनालाई मुद्दा दर्ता गरेर थप अनुसन्धान गर्ने काम भइरहेको प्रहरी प्रमुख थापाले जानकारी दिनुभयो ।यस्तै, १३ वर्षीया बालिकालाई अपहरण गरी काँक्रेविहारको जङ्गलमा लगेर बलात्कार गर्ने एक जनालाई प्रहरीले पक्राउ गरेको छ । वीरेन्द्रनगरको एक निजी स्कुलमा अध्ययनरत १३ वर्षीया बालिकालाई बलात्कार गरेको अभियोगमा दैलेखको चामुण्डा बिन्द्रासैनी नगरपालिका –३ पानीखोलाका २५ वर्षीय भक्तिराम कँडेललाई प्रहरीले पक्राउ गरेको हो । जिल्ला प्रहरी कार्यालय सुर्खेतका प्रवक्ता डिएसपी लक्ष्मण शाहीका अनुसार भदौ ३० गते बिहान स्कुल जान लागेकी बालिकालाई कँडेलले अपहरण गरेर टेम्पोमा राखेर काँक्रेविहारको जङ्गलमा लगी बलात्कार गरेको बताउनुभयो । ‘मार्ने धम्की दिएर बलात्कार गरेको देखिन्छ’ उहाँले भन्नुभयोे, ‘हामीकहाँ बालिका आउँदा शरीरका धेरै ठाउँमा चोटपटक लागेको थियो ।’ बालिकाको खुट्टा मर्किएको थियो । अन्ततः कँडेल शुक्रबार बेलुका पक्राउ परेपछि एक वर्षअघिको अर्को बलात्कार घटनाको फाइल पनि खुलेको उहाँले बताउनुभयो ।